Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 604/12/5505	Liptovský Mikuláš, 25.4.2013
EEČ : 2-39-172-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Dňa 01. 09. 2012 okolo 08.20 hod. v Domove sociálnych služieb a v špecializovanom zariadení XXXXX, prevádzka XXXXX udrel päsťou do oblasti ľavej očnice XXXXX potom, ako mu táto nedala ním požadovaný počet cigariet, čím jej spôsobil ľahký otras mozgu, pomliaždenie v okolí ľavého oka a podvrtnutie krčnej chrbtice, čo ju obmedzovalo v obvyklom spôsobe života po dobu 23 dní, 

lebo obvinený nebol v čase činu pre nepríčetnosť trestne zodpovedný

Odôvodnenie:
	Poverený príslušník Obvodného oddelenia PZ XXXXX uznesením ORP-1087/OO-LM-2012  zo dňa 24. 10. 2012 vzniesol XXXXX obvinenia za prečin ublíženia na zdraví podľa § 156 ods. 1 Trestného zákona, ktorého sa obvinený dopustil spôsobom popísaným vo výroku tohto uznesenia. 
	Obvinený XXXXX sa vo svojej výpovedi priznal ku skutku, ktorý je mu kladený za vinu, pričom podrobne popísal priebeh inkriminovaného dňa. Vina obvineného je preukázaná taktiež výpoveďou poškodenej XXXXX, ktorá taktiež popísala priebeh skutku a súčasne sa vyjadrila k priebehu liečby, zdravotným komplikáciám, ktoré jej boli spôsobené v dôsledku zranení, ktoré utrpela. 
	Vo veci boli do konania pribratí znalci z odboru zdravotníctva, z odvetvia psychiatrie za účelom vyšetrenia duševného stavu obvineného. Zo záverov posudku vyplýva, že obvinený XXXXX netrpí duševnou chorobou v pravom zmysle slova. Jedná sa o vrodenú poruchu intelektových schopností - mentálnu retardáciu stredne ťažkého stupňa. V čase spáchania skutku obvinený  nemohol rozpoznať nebezpečenstvo svojho správania pre spoločnosť, ani ovládať svoje konanie, jeho ovládacie  a rozpoznávacie schopnosti boli až vymiznuté. Pobyt obvineného na slobode je nebezpečný, znalci navrhujú nariadenie ústavnej formy ochrannej psychiatrickej liečby. 
	Podľa § 23 Trestného zákona kto pre duševnú poruchu  v čase spáchania činu  trestného nemohol rozpoznať jeho protiprávnosť alebo ovládať svoje konanie, nie je za tento čin trestný zodpovedný, ak tento zákon neustanovuje inak.
	Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
Na základe znaleckého dokazovania bolo ustálené, že obvinený XXXXX  nedokázal v čase spáchania skutku ovládať svoje konanie a rozpoznať jeho protiprávnosť, preto konal v stave nepríčetnosti, čo vylučuje jeho trestnú zodpovednosť zo spáchaného skutku, a preto muselo byť jeho trestné stíhanie zastavené. 
	Z vyššie uvedených dôvodov som rozhodol tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marian Vagač
prokurátor